**6-րդ կրթական հարթակ**

**24-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Գրականություն - Օսկար Ուայլդ «Աստղամանուկը» /էջ 95/ մաս 2րդ**

* Վարժ կարդա հեքիաթը և քո բառերով վերարտադրիր այն։
* Նկարագրիր հեքիաթի հերոսներին, ինչպիսի՞ն են նրանք։
* Ի՞նչ կատարվեց Աստղամանուկի հետ հեքիաթի երկրորդ հատվածում։
* Ո՞ր կենդանիներին հանդիպեց տղան և ի՞նչ ասացին նրանք իրեն։
* Ի՞նչ ես կարծում, եթե Աստղամանուկը չկորցներ գեղեցկությունը, կգնա՞ր մորը որոնելու։
* Ի՞նչ է լինելու հետո։ Առաջարկիր քո տարբերակը։

**Քերականություն- Բաղաձայնների ուղղագրությունն ու ուղղախոսությունը Հ /էջ 102/։**

* Բառասկզբում, բառամիջում և բառավերջում Հ-ն հիմնականում գրվում է այնտեղ որտեղ արտասանվում է։
* Հ-ն Ր-ից հետո գրվում է, բայց չի արտասանվում կամ թույլ է արտասանվում հետևյալ բառերում՝ աշխարհ, խոնարհ, խորհուրդ, ճանապարհ, շնորհ։
* Արհամարհել բառում չի արտասանվում երկրորդ Հ-ն։
* Գրեթե չի արտասանվում ընդհանուր բառի Հ-ն, Հովհաննես անվան երկրորդ Հ-ն։

**Բառագիտություն**

* **Վերհիշել հետևյալ բառերի նշանակությունները՝**
* Ուրանալ - դավաճանել
* Կույտ – խումբ, բազմություն
* Խլուրդ – հողի մեջ փորված բնում ապրող կաթնասուն կենդանի, գետնամուկ
* Անընդմեջ - անընդհատ
* Մտրակ – փայտե կոթ ունեցող պարան հարվածելու համար։
* **Վերհիշել հետևյալ բառերի հոմանիշները՝**
* Ծաղրել – ձեռք առնել
* Գարշելի - զզվելի
* Ապարդյուն - իզուր
* Զնդան - բանտ
* Մայրամուտ – վերջալույս։
* **Վերհիշել հետևյալ բառերի հականիշները՝**
* Դաժան - բարի
* Փնտրել – գտնել
* Սեր - ատելություն
* Մտնել – դուրս գալ
* Մայրամուտ - լուսաբաց։

**Մշակույթ – Հայկական տարազ։** Դասանյութն ամփոփել հետևյալ հարցերով

* Ի՞նչ է տարազը։
* Ի՞նչ առանձնահատկություններ ունեին կնոջ տարազներն Արևելյան և Արևմտյան Հայաստանում։
* Ի՞նչ առանձնահատկություններ ունեին տղամարդու տարազներն Արևելյան և Արևմտյան Հայաստանում։
* Ինչո՞վ էին տարբերվում հարուստ և ավելի համեստ զգեստներն իրարից։
* Քո կարծիքով ինչու՞ մեր օրերում ժողովուրդներն այլևս տարազ չեն կրում։
* Դու կցանկանայի՞ր տարազային հագուստ կրել։ Եթե այո՝ ո՞ր տարազն ես նախընտրում։
* Որտեղի՞ց են քո նախնիները։ Տարազային քարտեզում գտիր նրանց համապատասխան հագուստը։

**Նոր դաս։**

* **Գրականություն –** Օսկար Ուայլդ **«Աստղամանուկը»** /էջ 104/ մաս 3-րդ
* **Բառագիտություն – վայելել, հատուցել, պաղատել, սլանալ, տանջալլուկ** բառերի բացատրությունները, թեմատիկ հոմանիշներն ու հականիշները
* **Քերականություն –** **Եվ (և) ուղղագրությունն ու ուղղախոսությունը /էջ 107/։**
* **Մշակույթ –** ***Երվանդ Քոչար (1899-1979)***

***Գրականություն - Օսկար Ուայլդ «Աստղամանուկը» /էջ 104/ մաս 3-րդ***

* Վարժ կարդա հեքիաթը և քո բառերով վերարտադրիր այն։
* Մեկնաբանիր կապույտով գրված նախադասությունները։
* Որևէ փոփոխություն նկատու՞մ ես տղայի վարքում։
* Ի՞նչ որոշումներ է կայացնում Աստղամանուկը հեքիաթի այս հատվածում, և ինչու՞։
* Դու ինչպե՞ս կվարվեիր տղայի փոխարեն։
* Առաջարկիր քեզ համար նախընտրելի վերջաբան։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* Վայելել – հաճույքով օգտագործել կամ ճաշակել
* Հատուցել – վճարել, մի բանի փոխարեն որևէ այլ բան անել
* Պաղատել – խնդրել, աղաչել
* Սլանալ – արագորեն գնալ, շատ արագ ընթանալ
* Տանջալլուկ – տանջանքից ուժասպառ եղած։
* Բառատետրում գրել և սովորել հետևյալ բառերի հոմանիշները
* Արտասվել - լացել
* Այրել - վառել
* Հանկարծ - անսպասելի
* Պարգևել - նվիրել
* Աղաչել – խնդրել։
* Բառատետրում գրել և սովորել հետևյալ բառերի հականիշները
* Փոքր – մեծ
* Վիշտ – ուրախություն
* Առավոտ – երեկո
* Միշտ – երբեք
* Ճշմարտություն – սուտ։

***Քերականություն-*** **Եվ (և) – ի ուղղագրությունն ու ուղղախոսությունը /էջ 107/։**

* Հայերենում մեծատառ և չկա։ Եթե հարկ է լինում և-ը մեծատառ գրել, գրվում է ԵՎ տառակապակցությունը։ Օրինակ՝ Եվրոպա, Եվա։ Այսպիսի բառերից կազմվածներում բառասկզբում և բառամիջում գրվում է եվ։ Օրինակ՝ եվրոպացի, եվրոպական և այլն։
* Բառամիջում և բառավերջում և-ը գրվում է մեկ տառով։ Օրինակ՝ արևավառ, Երևան, Սևան և այլն։
* Բառամիջում եվ է գրվում այն դեպքերում, երբ բառի առաջին բաղադրիչը վերջանում է ե-ով, իսկ երկրորդն սկսվում է վ-ով։ Օրինակ՝ գերեվարել, վազեվազ։
* Տողադարձի ժամանակ գրվում է եվ, երբ ե-ն և վ-ն տարբեր վանկերի են պատկանում, ինչպես՝ Երե-վան, անձրե-վային և այլն։
* Բաղաձայնից հետո եկող և-ն արտասանվում է էվ, ինչպես՝ անձրև, բարև, հարևան և այլն։

**Հանձնարարություններ - Կատարել էջ 107-ի վարժություն 1 և էջ 108-ի վարժություն 6։**

**Հարցեր և առաջադրանքներ․**

* Որո՞նք են **Եվ (և) -**ի ուղղագրության ու ուղղախոսության կանոնները։

**Մշակույթ - Երվանդ Քոչար (1899 - 1979)**

**Գեղանկարիչ, քանդակագործ**

Ծնվել է Թիֆլիսում: Գրաճանաչ է դարձել **Ներսիսյան** ճեմարանում: Դեռ դպրոցական տարիներից նկատվել է նկարչական տաղանդը: 1915-18թթ հաճախել է նկարչության և քանդակագործության դպրոց, որն ավարտելուց հետո, մեկնել Մոսկվա և հաճախել «Ազատ գեղարվեստական արվեստների» դասընթացներին:

1919թ. ավարտելով ուսումը` վերադարձել է Թիֆլիս և նկարչություն դասավանդել տեղի հայկական դպրոցներում, իսկ 1921թ-ից` բարձրագույն տեխնիկական հաստատություններում:

20 տարեկան հասակում ունեցել է իր առաջին ցուցահանդեսը: 1922-23թթ ապրել է **Վենետիկում**, որտեղ նկարչություն է դասավանդել **Լազարյան ճեմարանում**: 1923թ-ից բնակություն է հաստատել Փարիզում: 1936թ. վերադարձել է Հայաստան: 1941թ. խորհրդային իշխանությունները Երևանում նրան անհիմն ձերբակալել են և մեղադրանք առաջադրել «հակահեղափոխական, հակախորհրդային, ազգայնամոլական գործունեություն» ծավալելու համար: Երկու տարի անցկացրել է աքսորավայրում, 1943թ. արդարացվել է և վերադարձել Երևան:

Հայտնի նկարներից են` «Ջութակ», «Ըմպանակով կին», «Նկարչի մոր դիմանկար», «Ղազարոսի հարություն», «Տեսիլք», «Սիրահարներ», «Կոմիտաս», «Բանաստեղծ» և այլն:

Աշխատանքները գտնվում են աշխարհի հանրահայտ թանգարաններում: Քանդակել է Մաքսիմ Գորկու, Ալեքսանդր Պուշկինի, Խաչատուր Աբովյանի, Անանիա Շիրակացու, Մեսրոպ Մաշտոցի, Միքայել Նալբանդյանի, Սասունցի Դավթի, Վարդան Մամիկոնյանի արձանները, Զվարթնոցի արծիվը:

1965թ. արժանացել է Հայաստանի, 1976թ.` ԽՍՀՄ ժողովրդական նկարչի կոչման:

Մահացել է Երևանում: Նրա անունով է կոչվում Երևանի փողոցներից մեկը: 1984թ. Երևանում բացվել է Երվանդ Քոչարի թանգարանը:

**Հարցեր և առաջադրանքներ**

* Ո՞վ է Երվանդ Քոչարը։
* Որտե՞ղ է ծնվել Քոչարը։
* Որո՞նք են նրա հայտնի կտավները և քանդակները։
* Համացանցում գտիր Քոչարի աշխատանքները և հաջորդ դասին նշիր քեզ ամենից շատ դուր եկած նկարն ու քանդակը։
* Երբևէ տեսե՞լ ես նրա քանդակներից երևէ մեկը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Սահմանել, թե որոնք են **Եվ** -ի ուղղագրության ու ուղղախոսության կանոնները։
* Մասնակցի խմբային աշխատանքներին։